SKRIFTLIG FORESPØRGSEL P-2528/00

af Bart Staes (Verts/ALE) til Kommissionen

(25. juli 2000)

Om: Begrænsning af hjælpeprogrammerne for de dårligst stillede

Hjælpeprogrammet for de dårligst stillede, de såkaldte fødevarebanker, har ifølge en nylig ADE-undersøgelse (Aide à la Décision Economique hjælp til økonomisk beslutningstagning) vist sin formålstjenlighed i kampen mod fattigdommen i Europa.

En begrænsning af dette program vil bevirke, at de forskellige velgørenhedsorganisationer i de femten EU-medlemsstater ikke længere råder over de ønskede mængder kød, mælkeprodukter og korn til de dårligst stillede. De berørte organisationers frygt for en eventuel begrænsning er velbegrundet i lyset af Agenda 2000. For at sikre fødevarebankernes behørige funktion i fremtiden må Kommissionen hurtigst muligt skabe klarhed over dette anliggende.

1. Har Kommissionen planer om at begrænse det samlede budget for hjælpeprogrammerne til fordel for de dårligst stillede? Hvordan vil Kommissionen i bekræftende fald gennemføre denne begrænsning? Hvilke argumenter kan Kommissionen anføre for at berettige denne afgørelse i betragtning af de umiskendeligt positive virkninger af hjælpeprogrammerne i kampen mod fattigdommen i Europa (ADE-undersøgelsen)? Hvorledes forener Kommissionen sine målsætninger i kampen mod fattigdommen med begrænsningen af budgettet for fødevarebankerne?

2. Er Kommissionen villig til fremover at anvende ændringen fra 1995, således at medlemsstaterne kan tilpasse deres interventionslagre med de for hjælpeprogrammerne nødvendige produkter i overensstemmelse med reglerne? Hvorfor vil Kommissionen i benægtende fald ikke anvende ændringen fra 1995 trods betydningen heraf for fødevarebankernes behørige funktion?

3. Hvilke alternative forslag har Kommissionen til at sikre, at der til den nuværende funktion af hjælpeprogrammerne til fordel for de dårligst stillede er adgang til forholdsmæssigt samme mængder kød, mælkeprodukter og korn? Hvorfor har Kommissionen ikke alternative forslag i betragtning af de umiskendeligt positive virkninger af hjælpeprogrammerne i kampen mod fattigdommen i Europa (ADE-undersøgelsen)?

Svar afgivet på Kommissionens vegne af Franz Fischler

(27. september 2000)

1. Siden den første årsplan for støtte til de socialt dårligst stillede personer i Fællesskabet blev iværksat i 1988, er budgetmidlerne til foranstaltningen gradvis blevet forhøjet fra 100 til 200 mio. EUR. Beløbet har ligget fast siden 1995. I det budgetforslag, som Kommissionen har sendt Rådet, foreslår den, at der afsættes 200 mio. EUR på budgettet for regnskabsåret 2001.

2. Det er Kommissionens ønske, at foranstaltningen anvendes på de mest tilfredsstillende vilkår for de velgørenhedsorganisationer, som modtager støtten. I 1995 ændrede Kommissionen forordning (EØF) nr. 3149/92 af 29. oktober 1992 om gennemførelsesbestemmelser for levering af levnedsmidler fra interventionslager til de socialt dårligst stillede personer i Fællesskabet(1) med det resultat, at det nu er muligt er uddele produkter, der efter EF-bestemmelserne kan overtages til intervention, men som midlertidigt ikke findes på lager. Kommissionen har siden 1996 ikke tøvet med at bruge denne mulighed, når omstændighederne talte herfor. Det er ikke Kommissionens hensigt at annullere eller undlade at anvende denne mulighed.

Da forvaltningskomitéen behandlede årsplanen for 2000 i slutningen af 1999, rejste nogle delegationer det spørgsmål, om det er Kommissionens hensigt at anvende denne mulighed på oksekød, som ikke mere findes på interventionslagre efter de store licitationer, som den havde iværksat, og efter reformen af bestemmelserne for oksekød. Kommissionen oplyste, at den manglende interventionsoplagring af oksekød nu har fået en permanent karakter på grund af reformen, og at man derfor nu befinder sig uden for anvendelsesområdet for den i 1995 gennemførte ændring af forordning (EØF) nr. 3149/92. Udviklingen i lagrene i de senere år har bekræftet Kommissionens vurdering.

Det bør tilføjes, at forordning (EØF) nr. 3149/92 henhører under den fælles landbrugspolitik, og at den, som det understreges i den ADE-undersøgelse, som det ærede medlem henviser til, giver mulighed for at afsætte overskudsmængder af EF-produkter på interventionslagre, idet afsætningen kombineres med et socialt formål. Produkterne uddeles til de socialt dårligst stillede personer og efter reglerne i Rådets forordning (EØF) nr. 3730/87 af 10. december 1987 om almindelig regler for levering til visse organisationer af levnedsmidler fra interventionslagre med henblik på uddeling til de socialt dårligst stillede personer i Fællesskabet(2).

Når et produkt (i dette tilfælde oksekød) ikke mere findes på interventionslagre, eller ikke mere anses for at kunne overtages til intervention, kan de ressourcer, der er afsat til dette produkt, anvendes til at anskaffe større mængder af andre produkter, som er til rådighed. De øvrige forsyningskilder (som organisationerne aldrig har ophørt med at anvende sideløbende med de produkter, som er til rådighed i forbindelse med denne foranstaltning) kan derfor blive mindre efterspurgte for produkter, hvoraf større mængder er til rådighed for intervention, og mere efterspurgt for produkter, som ikke (mere) er til rådighed i forbindelse med forordning (EØF) nr. 3149/92.

3. Det skal understreges, at de produkter, der er til rådighed i forbindelse med denne forordning, stilles til rådighed for organisationer, som fandtes og virkede i medlemsstaterne, inden programmet blev iværksat, og derfor uafhængigt af dette. Den gratis forsyningskilde, som programmet udgør, skal lægges til de øvrige forsyningskilder for velgørenhedsorganisationerne og udgør normalt omkring 25 % af samtlige deres forsyninger.

Andre initiativer til bekæmpelse af fattigdom findes eller vil kunne iværksættes i EF i henhold til traktaterne og under overholdelse af nærhedsprincippet. Kommissionen forelagde således for nylig Rådet og Parlamentet et forslag til EF-handlingsprogram, der skal tilskynde medlemsstaterne til at samarbejde om bekæmpelse af social udelukkelse(3). Når programmet er vedtaget, vil Kommissionen og medlemsstaterne sammen kunne bekæmpe fattigdom og social udelukkelse, og programmet vil supplere de fælles mål, som Rådet vil fastlægge på Det Europæiske Råd i Nice i december 2000.

(1) EFT L 313 af 30.10.1992.

(2) EFT L 352 af 15.12.1987.

(3) KOM(2000) 368 endelig udg.